คปภ.ส่งหนังสือเตือนประกันส่งแผนธุรกิจ3ปี
คปภ.เตือนบริษัทประกันภัยส่งนโยบายการบริหารความเสี่ยงและสรุปแผนธุรกิจ 3 ปี ภายใน31มี.ค.นี้
7 ก.พ. 2554

คปภ.เตือนบริษัทประกันภัยส่งนโยบายการบริหารความเสี่ยงและสรุปแผนธุรกิจ 3 ปี ภายใน31มี.ค.นี้
นายศุภกิจ สัตยารัฐ ผู้อำนวยการฝ่ายพัฒนาการกำกับ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) ได้ออกหนังสือในนาม คปภ.เตือนไปยังกรรมการผู้จัดการและผู้จัดการสาขา บริษัทประกันชีวิต และ บริษัทประกันวินาศภัย ให้นำส่งนโยบายการบริหารความเสี่ยงและสรุปแผนธุรกิจ 3 ปี ตามพ.ร.บ.ประกันชีวิต และ พ.ร.บ.ประกันวินาศภัย ที่ให้จัดส่งภายใน 3 เดือนนับแต่วันสิ้นปีปฏิทิน และ 1 เดือนนับจากวันที่ผู้บริหารของบริษัทอนุมัติการเปลี่ยนแปลงนโยบายการบริหารความเสี่ยงหรือสรุปแผนดังกล่าวข้างต้นอย่างมีนัยสำคัญ โดยจะต้องนำส่งแผนภายในวันที่ 31 มี.ค.2554
ขณะที่ บริษัทประกันวินาศภัยจะต้องส่งรายงานการคำนวณความรับผิดตามกรมธรรม์ประกันภัย ประจำปี 2553 เพิ่มเติม ซึ่งจะต้องเป็นรายงานที่ได้รับการรับรองโดยนักคณิตศาสตร์ประกันภัยต่อคปภ.ภายใน 5 เดือน หรือภายในวันที่ 31 พ.ค.2554 
ทั้งนี้ หากบริษัทไม่นำส่งนโยบายการบริหารความเสี่ยงและสรุปแผนธุรกิจ 3 ปี  จะถูกลงโทษด้วยการสั่งปรับไม่เกิน 5 แสนบาท และถ้ากระทำความผิดต่อเนื่องให้ปรับอีกวันละ 2 หมื่นบาทตลอดเวลาที่ยังฝ่าฝืน กรณีบริษัทประกันวินาศภัยหากไม่ส่งรายงานการคำนวณความรับผิดตามกรมธรรม์ประกันภัย จะต้องถูกสั่งปรับไม่เกิน 1 แสนบาท และปรับอีกไม่เกินวันละ 5,000 บาทตลอดเวลาที่ฝ่าฝืน